नई दिल्ली। पटना पुलिस में तब खलबली मच गई, जब एक ऐसी कॉल आई, जिसमें फोन करने वाले व्यक्ति ने पुलिस को धमकी दी कि वह पटना जंक्शन और महावीर मंदिर को सीरियल बम धमाकों से उड़ाने वाला है। आपको बता दें कि पुलिस को 15 घंटों में तीन बार ऐसी धमकी मिल चुकी है, जिसने पुलिस के होश उड़ा दिए है। पटना पुलिस हेल्पलाइन नंबर 100 पर आए इस कॉल के नंबर के आधार पर धमकी देने वाले की तलाश कर रही है। जिला पुलिस के साथ ही रेलवे पुलिस और खुफिया विभाग की टीम जांच में जुट गई है। इसके अलावा बम स्क्वॉयड, डॉग स्क्वॉयड, मेटल डिटेक्टर की टीम भी महावीर मंदिर से लेकर रेलवे जंक्शन तक बम की तलाश कर रही है। पुलिस के मुताबिक, मंगलवार रात 8:45 बजे 100 नंबर पर पहला फोन कॉल आया. फोन करने वाले शख्स ने 9:05 बजे जंक्शन को सीरियल बम धमाकों से उड़ाने की धमकी दी। इस फोन के बाद पुलिस अभी जांच ही कर रही थी कि रात 9:45 बजे दूसरा धमकी भरा फोन कॉल आया। इस बार 10:05 बजे जंक्शन से सटे महावीर मंदिर को उड़ाने की धमकी दी गई।